तां फी ए ऐ अंकल-संस्कृति दा प्रभाव जां असर-रसूख। इत्थैं भला के करै सरकार दी भाशाई नीति? सरकार ने ते हिंदी तार देने दी व्यवस्था बी करी ओड़ी दी ऐ ते तार घरै आलें बी अंदर लिखी रक्खे दा ऐ--’हिंदी में तार दिजिये।’ हिंदी में तार सस्ती है। हिंदी अपनाइये, देश बचाइये’ इत्यादि। ते इंयां गै रेलवे विभाग ने आरक्षण-पत्तरें (रिजर्वेशन फार्म) पर अंग्रेजी दे कन्ने-कन्ने हिंदी बी छापी ओड़ी दी ऐ, पर लोक नां ते हिंदी च तार देना परसंद करदे न ते नां गै आरक्षण-पत्तरें गी हिंदी च भरना चांह्दे न। इंयां करना ओ अपनी अनपढ़ता दी नशानी समझदे न की जे पढ़ेआ-लिखेआ ते उस्सै गी मन्नेआ जंदा ऐ जेह्ड़ा अंग्रेजी दे चार अक्खर जानदा होऐ। इस्सै करी आपूं-बिच्चें गल्लां-बातां करदे होई लोक आखदे न जे-फलांना चंगा पढ़ेआ-लिखेआ लभदा ऐ। सुनेआ नेईं कनेही शैल अंग्रेजी बोला करदा हा, ते फलाना ते जानदा गै के ऐ, बी. ए. गै करी गुआई! दऊं लफ्ज अंग्रेजी दे बोलनै पौन तां शामत आई जंदी ऐ। इंयां अंकल-संस्कृति दी किरपा कन्ने समाज बिच कुसै दी पढ़ता ते कुसै दी अनपढ़ता नापने दा मानदंड अंग्रेजी बोलने तक गै सीमत होई गेदा ऐ। अंग्रेजी दे सुआऽ भाएं इक भारती संस्कृत, मराठी, गजराती, तमिल बगैरा किन्नियें भाशें च एम.ए. परीक्षा पास करी बैठे दा होए पर ओ फ्ही बी अनपढ़ दा अननढ़ गै रेही जंदा ऐ। हून पाठक आपूं अंदाजा लाई सकदे न जे साढ़ा कु’न बड्डा हतेशी होई गुजरेआ ऐ-मैकाले, गांधी, स्वामी दयानन्द जां पुरुषोतम दास टंडन?